
უცხოეთში მცხოვრები თანამემამულის მოწმობის გაცემისა და გაუქმების წესის დამტკიცების შესახებ

“უცხოეთში მცხოვრები თანამემამულეებისა და დიასპორული ორგანიზაციების შესახებ” საქართველოს კანონის მე-8 მუხლის მე-3 პუნქტის შესაბამისად, ვ ბ რ ძ ა ნ ე ბ:
 მუხლი 1. დამტკიცდეს თანდართული „უცხოეთში მცხოვრები თანამემამულის მოწმობის გაცემისა და გაუქმების წესი“.
 მუხლი 2. ეს ბრძანება ამოქმედდეს გამოქვეყნებისთანავე.

ზ. ადეიშვილი

უცხოეთში მცხოვრები თანამემამულის მოწმობის გაცემისა და გაუქმების წესი

თავი I.ზოგადი დებულებანი


მუხლი 1. რეგულირების სფერო

ეს წესი არეგულირებს უცხოეთში მცხოვრები თანამემამულის მოწმობის (შემდგომში – მოწმობა) გაფორმების, გაცემისა და გაუქმების საკითხებთან დაკავშირებულ ურთიერთობებს.


მუხლი 2. ზოგადი დებულებანი

1. ამ წესით გათვალისწინებული დოკუმენტები შესაბამის ორგანოს უნდა წარედგინოს მატერიალური ფორმით. დოკუმენტების წარდგენა სავალდებულო არ არის, თუ საქართველოს იუსტიციის სამინისტროს მმართველობის სფეროში მოქმედი საჯარო სამართლის იურიდიული პირის – სამოქალაქო რეესტრის სააგენტოს (შემდგომში – სააგენტო) მონაცემთა ელექტრონული ბაზა და სააგენტოს მიერ კანონმდებლობის შესაბამისად გამოყენებული სხვა ადმინისტრაციული ორგანოების მონაცემთა ბაზები შეიცავს შესაბამის დოკუმენტში არსებულ ინფორმაციას. 

2. ამ წესით გათვალისწინებული მომსახურების განხორციელებისათვის აუცილებელი უცხო სახელმწიფოში გაცემული დოკუმენტები წარდგენილი უნდა იქნეს მატერიალური ფორმით, სათანადო წესით ლეგალიზაციის ან აპოსტილით დამოწმების შემდეგ, თუ საქართველოს საერთაშორისო ხელშეკრულებით ან შეთანხმებით, ასევე ამ წესით სხვა რამ არ არის გათვალისწინებული. აღნიშნული დოკუმენტები შეიძლება მიღებულ იქნეს ელექტრონული ფორმით დედნის წარდგენის გარეშე, თუ შესაძლებელია მათი აპოსტილით დამოწმების ან ლეგალიზაციის ფაქტის ნამდვილობის შემოწმება შესაბამისი ელექტრონული რეესტრის ან სხვა საშუალებით. დოკუმენტების აპოსტილით დამოწმების ან ლეგალიზაციის ფაქტის ნამდვილობის გადამოწმების დამადასტურებელი დოკუმენტები მატერიალური ან ელექტრონული ფორმით უნდა დაერთოს შესაბამის საქმისწარმოების მასალებს.

3. დოკუმენტები წარდგენილ უნდა იქნეს სახელმწიფო ენაზე. სხვა ენაზე შედგენილი დოკუმენტები მიიღება კანონმდებლობით დადგენილი წესით დამოწმებულ ქართულენოვან თარგმანთან ერთად. 

4. სააგენტო უფლებამოსილია მიიღოს პირის მოქალაქეობის ან/და პირადობის დამადასტურებელი დოკუმენტი ამ მუხლის მე-3 პუნქტით დადგენილი მოთხოვნების დაუცველად, თუ დოკუმენტი შეიცავს პირის პერსონალურ მონაცემებს ლათინური ტრანსლიტერაციით.

5. ამ წესით გათვალისწინებული მომსახურების მისაღებად შესაბამის ორგანოებში წარდგენილ ფოტოსურათზე გამოსახული უნდა იყოს პირი, რომლის მიმართაც ხორციელდება შესაბამისი მომსახურება. ფოტოსურათი გადაღებული უნდა იყოს იმ ასაკში, რა ასაკშიც პირის მიმართ ხორციელდება მომსახურება. 

6. წარმომადგენლობითი უფლებამოსილების მქონე პირის მიერ ამ წესით გათვალისწინებული ქმედებების განხორციელების შემთხვევაში, შესაბამის ორგანოებს უნდა წარედგინოს წარმომადგენლობითი უფლებამოსილების დამადასტურებელი დოკუმენტი. 

7. ამ წესით გათვალისწინებულ საკითხებზე განცხადებების განხილვისა და გადაწყვეტილების მიღების პროცესში სააგენტოს/სააგენტოს ტერიტორიულ სამსახურებსა და სხვა სახელმწიფო ორგანოებს შორის კომუნიკაცია შეიძლება განხორციელდეს როგორც წერილობითი, ისე ელექტრონული ფორმით.


მუხლი 3. ნამდვილი (კანონიერი) მონაცემების დადგენა და ფოტოიდენტურობის დადასტურება

1. საქართველოს მოქალაქეობის მქონე უცხოეთში მცხოვრები თანამემამულის მიერ, ასევე უცხოეთში მცხოვრები იმ თანამემამულის მიერ, რომელსაც მიენიჭა საქართველოს მოქალაქეობა (გარდა იმ პირებისა რომელთაც მიენიჭათ საქართველოს მოქალაქეობა და რომლებზეც საქართველოს მოქალაქეობის დამადასტურებელი დოკუმენტი გაცემულია „საქართველოს მოქალაქეთა და საქართველოში მცხოვრებ უცხოელთა რეგისტრაციისა და რეგისტრაციიდან მოხსნის, პირადობის (ბინადრობის) მოწმობის, პასპორტის, სამგზავრო პასპორტისა და სამგზავრო დოკუმენტის გაცემის წესის დამტკიცების შესახებ“ საქართველოს იუსტიციის მინისტრის 2011 წლის 27 ივლისის №98 ბრძანებით დადგენილი წესით) წარდგენილ დოკუმენტებსა ან/და სააგენტოს მონაცემთა ბაზაში არსებულ მონაცემებს შორის სახელის ან/და გვარის, ასევე დაბადების თარიღის ან/და ადგილის შეუსაბამობისას, თუ ამ პირის დაბადების სამოქალაქო აქტი რეგისტრირებულია საქართველოში, ნამდვილად მიიჩნევა დაბადების აქტის ჩანაწერში დაფიქსირებული შესაბამისი მონაცემი; იმ პირის შესახებ, რომლის დაბადების სამოქალაქო აქტი რეგისტრირებულია აფხაზეთის ავტონომიური რესპუბლიკის ან ცხინვალის რეგიონის (ყოფილი სამხრეთ ოსეთის ავტონომიური ოლქის) ტერიტორიაზე – მის დაბადების მოწმობაში მითითებული მონაცემები, ხოლო მეუღლის გვარის მიღების ან საკუთარ გვართან მეუღლის გვარის შეერთების, ასევე ქორწინებამდელი გვარის დაბრუნების შემთხვევაში, გვართან დაკავშირებულ ნამდვილ მონაცემად მიიჩნევა ქორწინების/განქორწინების აქტის ჩანაწერში მითითებული მონაცემი. იმ პირის შესახებ, რომლის ქორწინება/განქორწინება რეგისტრირებულია აფხაზეთის ავტონომიური რესპუბლიკის ან ცხინვალის რეგიონის (ყოფილი სამხრეთ ოსეთის ავტონომიური ოლქის) ტერიტორიაზე ან საზღვარგარეთ, გვართან დაკავშირებულ ნამდვილ მონაცემად მიიჩნევა მის ქორწინების/განქორწინების მოწმობაში მითითებული მონაცემები. 
2. ამ მუხლის პირველი პუნქტით გათვალისწინებულ შემთხვევაში დაბადების, ქორწინების და განქორწინების მოწმობაში მითითებული მონაცემები ნამდვილ მონაცემებად მიიჩნევა მხოლოდ დაბადების, ქორწინების და განქორწინების აქტის ჩანაწერის არარსებობის შემთხვევაში.
3. საქართველოს მოქალაქეობის მქონე უცხოეთში მცხოვრები თანამემამულის მიერ წარდგენილ დოკუმენტებსა ან/და სააგენტოს მონაცემთა ბაზაში არსებულ მონაცემებს შორის სახელის ან/და გვარის, ასევე დაბადების თარიღის ან/და ადგილის შეუსაბამობისას, თუ ამ პირის დაბადების სამოქალაქო აქტი რეგისტრირებული არ არის საქართველოში, ნამდვილად მიიჩნევა მასზე გაცემულ პირადობის დამადასტურებელ დოკუმენტში დაფიქსირებული შესაბამისი მონაცემი.

4. საქართველოში რეგისტრირებულ დაბადების აქტის ჩანაწერში მითითებული პირის პირადი მონაცემების (სახელი, გვარი, დაბადების ადგილი და დაბადების თარიღი) საზღვარგარეთ შეცვლის შემთხვევაში, თუ ცვლილება არ იქნა ასახული შესაბამისი პირის დაბადების აქტის ჩანაწერში, ნამდვილად მიიჩნევა პირადი მონაცემის შეცვლის დამადასტურებელ დოკუმენტში დაფიქსირებული შესაბამისი პირადი მონაცემი.
5. სხვა სახელმწიფოს მოქალაქეობის მქონე უცხოეთში მცხოვრები თანამემამულის მიერ წარდგენილ დოკუმენტებსა ან/და სააგენტოს მონაცემთა ბაზაში არსებულ მონაცემებს შორის სახელის ან/და გვარის ნაწილში შეუსაბამობისას, ნამდვილად მიიჩნევა მისი მოქალაქეობის ან/და პირადობის დამადასტურებელ დოკუმენტში დაფიქსირებული სახელი ან/და გვარი; დაბადების თარიღის ან/და ადგილის შეუსაბამობისას, თუ პირი დაბადებულია საქართველოში – დაბადების აქტის ჩანაწერში მითითებული მონაცემები, ხოლო თუ პირი დაბადებულია აფხაზეთის ავტონომიური რესპუბლიკის, ცხინვალის რეგიონის (ყოფილი სამხრეთ ოსეთის ავტონომიური ოლქის) ტერიტორიაზე ან საზღვარგარეთ – დაბადების მოწმობაში მითითებული მონაცემები. დაბადების აქტის ჩანაწერის ან დაბადების მოწმობის არარსებობის შემთხვევაში – ნამდვილად მიიჩნევა პირის მოქალაქეობის ან/და პირადობის დამადასტურებელ დოკუმენტში დაფიქსირებული შესაბამისი პირადი მონაცემი. ამ პუნქტით გათვალისწინებული წესი ვრცელდება ასევე უცხოეთში მცხოვრები იმ თანამემამულის მიმართ, რომელსაც მინიჭებული აქვს საქართველოს მოქალაქეობა და რომელზეც საქართველოს მოქალაქეობის დამადასტურებელი დოკუმენტი გაცემულია „საქართველოს მოქალაქეთა და საქართველოში მცხოვრებ უცხოელთა რეგისტრაციისა და რეგისტრაციიდან მოხსნის, პირადობის (ბინადრობის) მოწმობის, პასპორტის, სამგზავრო პასპორტისა და სამგზავრო დოკუმენტის გაცემის წესის დამტკიცების შესახებ“ საქართველოს იუსტიციის მინისტრის 2011 წლის 27 ივლისის №98 ბრძანებით დადგენილი წესით.

6. უცხოეთში მცხოვრები თანამემამულის მოწმობის გაცემისას, საჭიროების შემთხვევაში, პირის ფოტიდენტურების დადასტურება ხორციელდება „საქართველოს მოქალაქეთა და საქართველოში მცხოვრებ უცხოელთა რეგისტრაციისა და რეგისტრაციიდან მოხსნის, პირადობის (ბინადრობის) მოწმობის, პასპორტის, სამგზავრო პასპორტისა და სამგზავრო დოკუმენტის გაცემის წესის დამტკიცების შესახებ“ საქართველოს იუსტიციის მინისტრის 2011 წლის 27 ივლისის №98 ბრძანების მე–3 მუხლით დადგენილი წესით.

7. მონაცემები სააგენტოს მიერ ამ მუხლის პირველი–მე-5 პუნქტებით განსაზღვრული წესით მიიჩნევა ნამდვილად, ვიდრე საწინააღმდეგო არ დადგინდება.


მუხლი 4. ინფორმაციის ხელმისაწვდომობა

1. ამ წესით გათვალისწინებულ საკითხებთან დაკავშირებით სააგენტოს და მისი ტერიტორიული სამსახურების მხრიდან დაინტერესებულ პირთან კომუნიკაცია ხორციელდება:

ა) შესაბამისი შეტყობინების/გადაწყვეტილების ოფიციალური გაცნობის (გადაცემის ან საქართველოს ტერიტორიაზე ფოსტის მეშვეობით გაგზავნის) გზით, ან/და;

ბ) სააგენტოს ინტერნეტგვერდზე გამოქვეყნების გზით, ან/და;

გ) განაცხადში მითითებული მობილური ტელეფონის ნომერზე, საქართველოს ტერიტორიაზე მოქმედი მობილური ელექტრონული საკომუნიკაციო კავშირის მიმწოდებელი ოპერატორების მეშვეობით, მოკლე ტექსტური შეტყობინების გაგზავნის გზით.

2. დაინტერეებულ პირთან კომუნიკაცია დამატებით შეიძლება განხორციელდეს ელექტრონული ფოსტის მეშვეობით (განაცხადში ელექტრონული ფოსტის მითითების შემთხვევაში).

თავი II. მოწმობის გაფორმების, გაცემის და გაუქმების წესი


მუხლი 5. მოწმობის მიღების მიზნით განცხადების წარდგენა

1. განცხადება მოწმობის გაცემის მოთხოვნით წარედგინება სააგენტოს ტერიტორიულ ორგანოს, ხოლო განცხადების ელექტრონული ფორმით წარდგენის შემთხვევაში – სააგენტოს, რომელიც უზრუნველყოფს მიღებული განცხადების გადაგზავნას სააგენტოს უფლებამოსილ ტერიტორიულ სამსახურში. სააგენტოს უფლებამოსილი ტერიტორიული სამსახური უზრუნველყოფს მოწმობის გაცემის მოთხოვნით წარდგენილი განცხადების განხილვას და მოწმობის გაცემას კანონმდებლობით დადგენილი წესით. განცხადების ფორმა ორენოვანია (ქართულ-ინგლისური) და ივსება ქართულ ან/და ინგლისურ ენაზე. განცხადების ფორმა მტკიცდება სააგენტოს თავმჯდომარის ბრძანებით. 

2. მოწმობის გაცემის მოთხოვნით განცხადებას წარადგენს სრულწლოვანი, ქმედუნარიანი პირი პირადად ან სანოტარო წესით დამოწმებული მინდობილობის მქონე პირი. უცხო სახელმწიფოში მყოფი პირის მიერ განცხადების წარდგენა ასევე შესაძლებელია ინტერნეტგვერდზე ელექტრონული ფორმის განცხადების შევსების გზით ან ამ მუხლის მე–6 პუნქტით დადგენილი წესით გაცემული წარმომადგენლობითი უფლებამოსილების მქონე პირის მიერ. 

3. განცხადებას არასრულწლოვანი ან მეურვეობისა და მზრუნველობის ქვეშ მყოფი პირისათვის მოწმობის გაცემის მოთხოვნით წარადგენს აღნიშნული პირის ერთ-ერთი მშობელი ან სხვა კანონიერი წარმომადგენელი. 

4. უცხო სახელმწიფოში მყოფი პირის მიერ ელექტრონული ფორმით განცხადების წარდგენა დასაშვებია ერთ–ერთ შემდეგ შემთხვევაში:

ა) განცხადება დადასტურებულია განმცხადებლის ციფრული ხელმოწერით, რომელიც შესრულებულია პირადობის (ბინადრობის) ელექტრონული მოწმობის გამოყენებით;

ბ) ელექტრონული კომუნიკაცია იძლევა განმცხადებლისა და განცხადების მიღებაზე უფლებამოსილი პირის პირდაპირი ვიზუალური კონტაქტის საშუალებას და განმცხადებლის იდენტიფიცირება და პირადობის დადასტურება შესაძლებელია სააგენტოს მონაცემთა ელექტრონულ ბაზაში არსებული ინფორმაციის გამოყენებით.

5. განმცხადებლის ვინაობასთან ან მოწმობის გაცემისათვის არსებითი მნიშვნელობის მქონე სხვა გარემოებებთან დაკავშირებით საფუძვლიანი ეჭვის წარმოშობის შემთხვევაში შესაბამისი თანამდებობის პირი უფლებამოსილია უარი განაცხადოს ამ მუხლის მე–4 პუნქტის „ბ“ ქვეპუნქტით გათვალისწინებული წესით მომსახურების გაწევაზე. განცხადების მიღებამდე, ამ მუხლის მე–4 პუნქტის „ბ“ ქვეპუნქტით გათვალისწინებული წესით მომსახურების გაწევაზე უარის თქმა შესაძლებელია ზეპირი ფორმით, რაც უნდა დასტურდებოდეს ვიზუალური კონტაქტის ამსახველი ჩანაწერით.

6. მოწმობის გაცემის მოთხოვნით განცხადების წარდგენაზე ან დამზადებული მოწმობის მიღებაზე წარმომადგენლობითი უფლებამოსილების მესამე პირისათვის მინიჭება უცხო სახელმწიფოში მყოფი უფლებამოსილი პირის მიერ შეიძლება განხორციელდეს ელექტრონულად, ამ მუხლის მე–4 პუნქტით დადგენილი წესით. ამ მუხლის მე–4 პუნქტის „ბ“ ქვეპუნქტით გათვალისწინებულ შემთხვევაში ასევე შესაძლებელი უნდა იყოს მესამე პირის იდენტიფიცირება და პირადობის დადასტურება სააგენტოს მონაცემთა ელექტრონულ ბაზაში არსებული ინფორმაციის გამოყენებით.

7. სააგენტო უზრუნველყოფს ვიზუალური კონტაქტის ამსახველი ჩანაწერის ელექტრონული ფორმით შენახვას.


მუხლი 6. წარსადგენი დოკუმენტები

1. სააგენტოს ტერიტორიულ სამსახურში წარდგენილ განცხადებას უნდა დაერთოს შემდეგი დოკუმენტები:

ა) პირადობის დამადასტურებელი დოკუმენტი;

ბ) უცხოეთში მცხოვრები თანამემამულის სტატუსის მინიჭების დამადასტურებელი დოკუმენტი;

გ) 2 (ორი) ფოტოსურათი ზომით 3,5x4,5 სმ დაბეჭდილი და ელექტრონული ფორმით;

დ) უცხოეთში მცხოვრები თანამემამულის სტატუსის დამადასტურებელი მოწმობის გაცემისათვის მომსახურების საფასურის გადახდის დამადასტურებელი საბანკო დაწესებულების მიერ გაცემული ქვითარი.

2. მოწმობის გაცემის მიზნით წარდგენილ განცხადებაში მოწმობის მფლობელის მისამართი განისაზღვრება განმცხადებლის მითითების შესაბამისად, რომელიც შემდგომ აისახება სააგენტოს მონაცემთა ელექტრონულ ბაზაში.


მუხლი 7. განცხადების განხილვა

1. დაინტერესებული პირი ვალდებულია განცხადებასთან ერთად წარადგინოს მოწმობის გაცემის საკითხის განსახილველად საჭირო ყველა დოკუმენტი. განცხადების ელექტრონული ფორმით წარდგენის შემთხვევაში დაიტერესებული პირი ვალდებულია მოწმობის გაცემის საკითხის განსახილველად საჭირო ყველა დოკუმენტი ელექტრონული ფორმით წარადგინოს განცხადებასთან ერთად, ხოლო მატერიალური ფორმით – განცხადების განხილვის ვადის ამოწურვამდე არა უგვიანეს 1 სამუშაო დღით ადრე, ხოლო თუ განცხადების განხილვა უნდა განხორციელდეს დაჩქარებულ ვადაში – იმავე დღეს – არა უგვიანეს იმავე დღის 15:30 საათისა. 

2. დოკუმენტაციის არასრულად ან მათი არასწორი ფორმით წარდგენის შემთხვევაში, ხოლო ელექტრონული ფორმით წარდგენილ განცხადებაზე დასართავი დოკუმენტების მატერიალური ფორმით წარუდგენლობის შემთხვევაში სააგენტოს უფლებამოსილი ტერიტორიული სამსახური განმცხადებელს განუსაზღვრავს გონივრულ ვადას დამატებითი დოკუმენტის/ინფორმაციის წარმოსადგენად. დოკუმენტების/ინფორმაციის წარმოსადგენად განსაზღვრული ვადის გასვლამდე განცხადების განხილვის ვადის დინება შეჩერებულად ითვლება. თუ დაინტერესებული პირი განსაზღვრულ ვადაში არ წარადგენს მოთხოვნილ დოკუმენტს/ინფორმაციას, ამ ვადის გასვლის შემდეგ შესაბამისი ორგანო იღებს გადაწყვეტილებას განცხადების განუხილველად დატოვების შესახებ.

3. თუ განმცხადებელი აღარ არის დაინტერესებული მოწმობის მიღების საკითხით, იგი უფლებამოსილია ადმინისტრაციული წარმოების ნებისმიერ სტადიაზე მიმართოს სააგენტოს ან სააგენტოს შესაბამის ტერიტორიულ სამსახურს და მოითხოვოს წარმოების შეწყვეტა.


მუხლი 8. მოწმობის გაცემის მიზნით წარდგენილი დოკუმენტაციის მიღება 
1. მოწმობის გაცემის მიზნით, სააგენტოს ტერიტორიული სამსახურები ვალდებულნი არიან:

ა) განმცხადებლის მიერ ზეპირად ან/და წერილობით მიწოდებული ინფორმაცია ასახონ განცხადების ფორმაში. განცხადებას ხელს აწერს განმცხადებელი, გარდა იმ შემთხვევისა, როცა განცხადების მიღება ხდება ამ წესის მე–5 მუხლის მე–4 პუნქტის „ბ“ ქვეპუნქტით გათვალისწინებული წესით;

ბ) სამახსოვრო ბარათი, მასში დაფიქსირებული მონაცემების გადამოწმების და შესაბამისი მომსახურების მიღების თაობაზე ნების გამოხატვის დადასტურების მიზნით ხელმოსაწერად გადასცენ განმცხადებელს. განმცხადებელი ხელს აწერს სამახსოვრო ბარათის ორივე ნაწილს, გარდა იმ შემთხვევისა, როცა განცხადების მიღება ხდება ამ წესის მე–5 მუხლის მე–4 პუნქტის „ბ“ ქვეპუნქტით გათვალისწინებული წესით;

გ) ჩაიბარონ განმცხადებლის მიერ ხელმოწერილი სამახსოვრო ბარათი და მოწმობის გაცემისათვის აუცილებელი სხვა დოკუმენტები, გარდა იმ შემთხვევისა, როცა განცხადების მიღება ხდება ამ წესის მე–5 მუხლის მე–4 პუნქტის „ა“ ქვეპუნქტით გათვალისწინებული წესით;

დ) ვიზუალური დათვალიერებით დაადგინონ, ხომ არ შეიცავს წარდგენილი დოკუმენტები ჩანაწერების, ბეჭდების, შტამპების, ხელმოწერების გადაკეთებისა და გაყალბების, ან ფოტოსურათების შეცვლის ნიშნებს და ასეთის აღმოჩენის შემთხვევაში იმოქმედონ ამ წესის მე–13 მუხლის შესაბამისად;

ე) მოწმობის გაცემის თაობაზე გადაწყვეტილების მიღების შემთხვევაში, მათი გაცემისათვის საჭირო მონაცემები ელექტრონული ფორმით გადაუგზავნონ ბიომეტრიული მონაცემების პერსონალიზაციის ცენტრს, ხოლო მოწმობის გაცემაზე უარის შემთხვევაში, გამოსცენ შესაბამისი წერილობითი გადაწყვეტილება.

ვ) განახორციელონ მოწმობის გაცემა ამ წესით დადგენილი მოთხოვნების შესაბამისად.

2. სამახსოვრო ბარათის ფორმას ამტკიცებს სააგენტოს თავმჯდომარე.


მუხლი 9. მოწმობის ზოგიერთი რეკვიზიტის შევსების/დატანის თავისებურებანი

მოწმობის ზოგიერთი რეკვიზიტი შეივსება/დაიტანება შემდეგი წესით:

ა) სახელი/გვარი – მოწმობის პირველად გაცემის შემთხვევაში, სახელი/გვარი იწერება ამ წესის მე-6 მუხლის პირველი პუნქტის „ა“ ქვეპუნქტით გათვალისწინებულ დოკუმენტებში არსებული ჩანაწერის მიხედვით, ხოლო მოწმობის შეცვლის შემთხვევაში, სააგენტოს მონაცემთა ელექტრონულ ბაზაში არსებული შესაბამისი მონაცემების მიხედვით;

ბ) პირადი ნომრის მინიჭებისას გამოიყენება „საქართველოს მოქალაქეთა და საქართველოში მცხოვრებ უცხოელთა რეგისტრაციისა და რეგისტრაციიდან მოხსნის, პირადობის (ბინადრობის) მოწმობის, პასპორტის, სამგზავრო პასპორტისა და სამგზავრო დოკუმენტის გაცემის წესის დამტკიცების შესახებ“ საქართველოს იუსტიციის მინისტრის 2011 წლის 27 ივლისის №98 ბრძანებით დამტკიცებული წესის მე-14 მუხლი.

გ) დაბადების თარიღი/მოქმედების ვადა – რიცხვი, თვე და წელი ამ თანამიმდევრობით იბეჭდება ერთმანეთისაგან წერტილებით გამოყოფილი ციფრობრივი გამოსახულების სახით. ამასთან, ათ რიცხვამდე და მეათე თვემდე თარიღებს წინ ემატება ნული;

დ) გაცემის თარიღი – გაცემის თარიღად ითვლება მისი გაცემის თაობაზე გადაწყვეტილების მიღების დღე (მოწმობის პერსონალიზაციის თაობაზე ბიომეტრიული დოკუმენტების პერსონალიზაციის ცენტრისათვის მოთხოვნის გადაგზავნის დღე). გაცემის თარიღი იბეჭდება დაბადების თარიღის/მოქმედების ვადის ანალოგიურად;

ე) დაბადების ადგილი – ჩაიწერება ქალაქის, მუნიციპალიტეტის სახელწოდება. საზღვარგარეთ დაბადებული პირის შემთხვევაში დაბადების ადგილად ჩაიწერება ქვეყნის დასახელება;

ვ) ბეჭედი – ბეჭედი დაისმება მოწმობის მესამე გვერდზე თანამდებობის პირის ხელმოწერასა და მფლობელის ხელმოწერას შორის.


მუხლი 10. მოწმობის გაცემის ვადები

1. სააგენტოს ტერიტორიული სამსახურები დაინტერესებულ პირზე მოწმობას გასცემენ პირის მიერ გადახდილი შესაბამისი მომსახურების ან/და დაჩქარებული მომსახურების საფასურის გათვალისწინებით, კანონმდებლობით დადგენილი წესით განცხადების შეტანიდან:

ა) მე-10 სამუშაო დღეს; 

ბ) მე-5 სამუშაო დღეს; 

გ) მე-3 სამუშაო დღეს; 

დ) 24 საათის გასვლისთანავე;

ე) იმავე დღეს.

2. სააგენტოს ტერიტორიული სამსახურები უფლებამოსილნი არიან, არა უმეტეს 10 სამუშაო დღით, გააგრძელონ დაინტერესებულ პირზე მოწმობის გაცემის ვადა, თუ ვადის გაგრძელება აუცილებელია პირის პირადობის დამადასტურებელი მონაცემების დადგენა/დაზუსტებისათვის ან/და მოწმობის გაცემისათვის აუცილებელი სხვა საკითხის გადაწყვეტისათვის. ვადის გაგრძელების თაობაზე სააგენტოს ტერიტორიული სამსახურის უფლებამოსილი პირი გამოსცემს წერილობით გადაწყვეტილებას.


მუხლი 11. მოწმობის მოქმედების ვადა

1. მოწმობა 20 წლამდე ასაკის პირზე გაიცემა 3 წლის ვადით, 20-დან 65 წლამდე ასაკის პირზე – 10 წლის ვადით, ხოლო 65 წელზე მეტი ასაკის პირზე – უვადოდ. 
2. დაუშვებელია მოწმობის მოქმედების ვადის გაგრძელება. ვადის გასვლის შემთხვევაში პირი სააგენტოს მიმართავს ახალი მოწმობის გაცემის მოთხოვნით. 


მუხლი 12. მოწმობის გადაცემა

1. დამზადებული მოწმობა გადაეცემა:

ა) მოწმობის მფლობელ სრულწლოვან, ქმედუნარიან პირს, პირადად;

ბ) არასრულწლოვნის/მეურვეობისა და მზრუნველობის ქვეშ მყოფი პირის კანონიერ წარმომადგენელს;

გ) განცხადებაში მითითებულ ნებისმიერ სრულწლოვან, ქმედუნარიან პირს;
დ) მესამე პირს, სანოტარო წესით დამოწმებული მინდობილობის ან წარმომადგენლობითი უფლებამოსილების ელექტრონული ფორმით გადაცემის საფუძველზე;

ე) ფოსტის მეშვეობით, განცხადებაში მითითებულ მისამართზე. საფოსტო მომსახურების ხარჯები ეკისრება დაინტერესებულ პირს. 

2. ამ მუხლის პირველი პუნქტით გათვალისწინებულ პირთათვის მოწმობის გადაცემის შემთხვევაში (გარდა ფოსტის მეშვეობით გადაცემის შემთხვევისა), შესაბამისი პირი მოწმობის მისთვის გადაცემის ფაქტს ადასტურებს მოწმობის გაცემის მოთხოვნით წარდგენილ განცხადებაზე ხელმოწერით.


მუხლი 13. მოწმობის გაცემის შეჩერება და მოწმობის გაცემაზე უარის თქმის საფუძვლები

1. სააგენტოს ტერიტორიულ სამსახურში მოწმობის გაცემის დროს დაინტერესებული პირის მიერ წარდგენილ ან მის სახელზე ადრე გაცემულ ან სააგენტოს მონაცემთა ბაზაში არსებულ დოკუმენტებში ურთიერთშეუსაბამობის ან უზუსტობის აღმოჩენის, აგრეთვე ჩანაწერების, ბეჭდების, შტამპების, ხელმოწერების შესაძლო გადაკეთებისა და გაყალბების, ან ფოტოსურათების შეცვლის ნიშნების აღმოჩენისას, სააგენტოს ტერიტორიული სამსახურის უფლებამოსილი თანამდებობის პირი (სამსახურის უფროსი/სამსახურის უფროსის მოადგილე) უფლებამოსილია დოკუმენტების გადამოწმების მიზნით შეაჩეროს მოწმობის გაცემა არა უმეტეს 10 სამუშაო დღის ვადით, რის შესახებაც გამოაქვს წერილობითი გადაწყვეტილება. 

2. ამ მუხლის პირველი პუნქტით გათვალისწინებული გარემოებების დადასტურების შემთხვევაში დანაშაულის ნიშნების არსებობისას ტერიტორიული სამსახურის უფლებამოსილი თანამდებობის პირი (სამსახურის უფროსი/სამსახურის უფროსის მოადგილე) ვალდებულია შეადგინოს შესაბამისი დასკვნა, რომელიც სავარაუდო გაყალბების დამადასტურებელ მასალებთან ერთად წერილობითი მიმართვით დაუყოვნებლივ ეგზავნება საგამოძიებო ორგანოს. აღნიშნულის თაობაზე უნდა ეცნობოს სააგენტოს შიდა კონტროლის სამსახურს. 

3. ამ მუხლის პირველი პუნქტით გათვალისწინებულ შემთხვევებში მოწმობის კანონიერი (ნამდვილი) მონაცემებით გაცემისათვის საჭირო დოკუმენტების არსებობისას სააგენტოს ტერიტორიული სამსახური ვალდებულია მოწმობა გასცეს დადგენილი წესით, ხოლო თუ შეუძლებელია პირის კანონიერი (ნამდვილი) მონაცემების დადგენა – გამოიტანოს წერილობითი გადაწყვეტილება მოწმობის გაცემაზე უარის თქმის შესახებ. 
4. დაინტერესებულ პირზე არ გაიცემა მოწმობა, თუ: 

ა) მოწმობის მისაღებად წარდგენილ იქნა ყალბი ან ძალადაკარგული დოკუმენტები;

ბ) შეუძლებელია პირის პირადობის დამადასტურებელი მონაცემების ან/და მოქალაქეობის დადგენა.


მუხლი 14. მოწმობის შეცვლა და ანულირება

1. მოწმობის მფლობელი ვალდებულია შეცვალოს მოწმობა შემდეგ შემთხვევებში:

ა) სახელის ან გვარის შეცვლისას;

ბ) მოქალაქეობის შეცვლისას;

გ) ჩანაწერში უზუსტობის დადგენისას;

2. მოწმობის მფლობელი უფლებამოსილია შეცვალოს მოწმობა შემდეგ შემთხვევებში:

ა) მოქმედების ვადის გასვლისას;

ბ) გამოყენებისთვის უვარგისობისას (გაცვეთა, დაზიანება) ან დაკარგვისას.

3. მოწმობის მფლობელი ვალდებულია ამ მუხლის პირველი პუნქტით გათვალისწინებული შემთხვევის თაობაზე 30 დღის განმავლობაში აცნობოს სააგენტოს ან მის ნებისმიერ ტერიტორიულ სამსახურს.

4. მოწმობის შესაცვლელად პირმა შესაბამისი განცხადებით უნდა მიმართოს სააგენტოს უფლებამოსილ ტერიტორიულ სამსახურს. განცხადებასთან ერთად პირმა უნდა წარადგინოს მოწმობა (გარდა მოწმობის დაკარგვის შემთხვევისა), მომსახურების საფასურის გადახდის დამადასტურებელი ქვითარი და 2 (ორი) ფოტოსურათი ზომით 3,5x4,5 სმ დაბეჭდილი და ელექტრონული ფორმით.

5. სახელის, გვარის ან მოქალაქეობის შეცვლისას, აგრეთვე ჩანაწერში უზუსტობის დადგენისას მოწმობის შეცვლის დროს შესაბამის განცხადებას უნდა დაერთოს ამ გარემოებათა დამადასტურებელი საბუთები (სახელის, გვარის ან მოქალაქეობის შეცვლის დამადასტურებელი დოკუმენტი, დაბადების, ქორწინების დამადასტურებელი დოკუმენტი და სხვ.).

6. ახალი მოწმობის გაცემა ხორციელდება ამ წესით დადგენილი წესებისა და ვადების დაცვით, სააგენტოს მონაცემთა ელექტრონულ ბაზაში არსებულ ინფორმაციაზე დაყრდნობით. 

7. ახალი მოწმობის გაცემის დღიდან ძველი ძალადაკარგულად ითვლება. 

8. შესაცვლელი მოწმობა, მისი წარმოდგენის შემთხვევაში, ანულირების შემდეგ, ახალ მოწმობასთან ერთად უბრუნდება მფლობელს.

9. ნაპოვნი მოწმობა უნდა წარედგინოს სააგენტოს ნებისმიერ ტერიტორიულ სამსახურს, რომელიც უზრუნველყოფს მის გადაგზავნას მოწმობის გამცემ ტერიტორიულ სამსახურში. ახალი მოწმობის გაცემამდე დაკარგულის პოვნის შემთხვევაში, განცხადების განხილვა წყდება, თუ ახალი მოწმობა არ არის დამზადებული . სხვა შემთხვევაში ნაპოვნი მოწმობა, სააგენტოს მონაცემთა ელექტრონულ ბაზაში სათანადო ინფორმაციის შეტანის შემდეგ ნადგურდება, კანონმდებლობით დადგენილი წესით.
10. გარდაცვლილი პირის მოწმობა უნდა წარედგინოს სააგენტოს ნებისმიერ ტერიტორიულ სამსახურს, რომელიც უზრუნველყოფს მის გადაგზავნას მოწმობის გამცემ ტერიტორიულ სამსახურში. გარდაცვლილი პირის მოწმობა ანულირების შემდეგ უბრუნდება მის წარმდგენ ფიზიკურ პირს (ასეთი სურვილის არსებობის შემთხვევაში), ხოლო ასეთის არარსებობისას ნადგურდება კანონმდებლობით დადგენილი წესით.

11. მოწმობის ანულირებისათვის აუცილებელია მისი პერფორაცია (გახვრეტა) მთელ სისქეზე.

12. მოწმობა, რომელშიც თვითნებურად არის შეტანილი შესწორებები ან შეიმჩნევა გაყალბება, დაშლა და სხვა, სააგენტოს ტერიტორიული სამსახურის მიერ უნდა ჩამოერთვას ამავე სამსახურში გამოცხადებულ მოწმობის მფლობელს. 


მუხლი 15. მოწმობის გაუქმების საფუძვლები

1. მოწმობა უქმდება, თუ: 

ა) სააგენტოსთვის ცნობილი გახდა ამ წესის მე–14 მუხლის პირველი და მე–2 პუნქტებით გათვალისწინებული მოწმობის შეცვლის საფუძვლების არსებობის შესახებ;

ბ) დაინტერესებულმა პირმა მოწმობის მისაღებად წარადგინა ყალბი ან ძალადაკარგული დოკუმენტები, რაც გამოვლინდა მოწმობის გაცემის შემდეგ;

გ) მოწმობის მფლობელს შეუწყდა უცხოეთში მცხოვრები თანამემამულის სტატუსი;

დ) თუ დაინტერესებულმა პირმა მოწმობის გაცემისათვის კანონმდებლობით დადგენილი ვადის გასვლიდან 1 წლის განმავლობაში არ ჩაიბარა დამზადებული მოწმობა.

2. ამ წესის მე–14 მუხლის პირველი პუნქტით გათვალისწინებული საფუძვლების არსებობის შემთხვევაში, მოწმობა უქმდება ამ შემთხვევის დადგომიდან 30 დღის გასვლისთანავე. თუ აღნიშნული ინფორმაცია წარმოდგენილ იქნა მოწმობის მფლობელის ან მისი წარმომადგენლის მიერ, მოწმობა უქმდება ინფორმაციის წარმოდგენისთანავე.

3. მოწმობის გაუქმების შესახებ სააგენტოს მონაცემთა ელექტრონულ ბაზაში კეთდება შესაბამისი ჩანაწერი. 


მუხლი 16. მოწმობის პერსონალიზაცია

1. მოწმობის პერსონალიზაცია (შევსება) წარმოებს ქართულ და ინგლისურ ენებზე.

2. მოწმობის პერსონალიზაცია ხდება ამ წესის მე–3 მუხლის შესაბამისად, მოწმობის გაცემის მიზნით წარდგენილი დოკუმენტაციის ან/და სააგენტოს მონაცემთა ელექტრონულ ბაზაში შეტანილი მოქმედი მონაცემების საფუძველზე. 
3. დაუშვებელია მოწმობაში შესწორების შეტანა.

4. მოწმობის შესაბამის გრაფაში სავალდებულოა მფლობელმა შეასრულოს პირადი ხელმოწერა იმ ფორმით, რომლითაც იგი პრაქტიკაში სარგებლობს. იმ შემთხვევაში, როცა 9 წლამდე ასაკის არასრულწლოვანი პირის, ასევე ქმედუუნარო პირის სახელზე გაიცემა მოწმობა, მფლობელის ხელმოწერის გრაფაში ხელმოწერას შეასრულებს არასრულწლოვანის ან ქმედუუნარო პირის კანონიერი წარმომადგენელი ან მის მიერ უფლებამოსილი პირი.

5. თუ მოწმობაში მისი მფლობელის პირადი ხელმოწერის შესრულება შეუძლებელია მფლობელის ჯანმრთელობის/ფიზიკური მდგომარეობის გამო, ასევე როცა აღნიშნული დოკუმენტები გაიცემა მესამე პირის მეშვეობით ან მოწმობის გაცემის თაობაზე მოთხოვნის ელექტრონული ფორმით წარდგენის საფუძველზე, მოწმობა გაიცემა მფლობელის პირადი ხელმოწერის გარეშე. მოწმობის მფლობელის მიერ პირადი ხელმოწერის შესრულების შეუძლებლობა მისი ჯანმრთელობის/ფიზიკური მდგომარეობის გამო უნდა დასტურდებოდეს შესაბამისი სამედიცინო ცნობით ან სხვა დოკუმენტით.

6. პასუხისმგებლობა მოწმობაში, ასევე სააგენტოს მონაცემთა ბაზაში შეტანილი მონაცემების სისწორეზე ეკისრებათ შესაბამის თანამდებობის პირებს. კომპიუტერულ პროგრამაში მონაცემების უშეცდომოდ შეტანასა და მოწმობის ბეჭდვაზე პასუხისმგებელია შესაბამის კომპიუტერულ პროგრამასთან მომუშავე პირი.


მუხლი 17. პერსონალიზაციისათვის გამოსაყენებელი ტექნოლოგია

1. მოწმობის პერსონალიზაცია ხდება სპეციალური კომპიუტერული ტექნიკისა და საბეჭდი მოწყობილობის გამოყენებით. 

2. მოწმობის პერსონალიზაციისათვის გამოყენებული ტექნიკა, მოწმობის ბეჭდვის, მფლობელთა ფოტოგამოსახულების სკანირებისა და შესაბამისი პერსონიფიცირებული მონაცემების დამახსოვრების პარალელურად, უნდა უზრუნველყოფდეს ყოველი გახარჯული მკაცრი აღრიცხვის ფორმის (ბლანკის) აღრიცხვას, საიდენტიფიკაციო (მათ შორის, ფოტოგამოსახულების) მონაცემების ძებნას სხვადასხვა პარამეტრების მიხედვით, სტატისტიკური და საცნობარო ხასიათის დოკუმენტების ოპერატიულად შედგენას და ბეჭდვას.


მუხლი 18. მკაცრი აღრიცხვის ბლანკების გამოყენებისა და აღრიცხვა–ანგარიშგების წესი

მოწმობის, როგორც მკაცრი აღრიცხვის ბლანკის გამოყენებისა და აღრიცხვა–ანგარიშგებისას გამოიყენება „საქართველოს მოქალაქეთა და საქართველოში მცხოვრებ უცხოელთა რეგისტრაციისა და რეგისტრაციიდან მოხსნის, პირადობის (ბინადრობის) მოწმობის, პასპორტის, სამგზავრო პასპორტისა და სამგზავრო დოკუმენტის გაცემის წესის დამტკიცების შესახებ“ საქართველოს იუსტიციის მინისტრის 2011 წლის 27 ივლისის №98 ბრძანებით დამტკიცებული წესის X თავი.

